Veel tahtsin meenutada üht krõbekülma päeva, kui  Pirita-Kosel tehti sarja võtteid ning hiljem sai räägitud režissöör Ain Prosaga sellest, mida tema krimisarjadest arvab. Kahjuks ei mahtunud kogu tema jutt järgmisel päeval ruumikitsikuse tõttu lehte. Ain võttis jutuks "CSI"-sarjad. Mis on külmad ja kõledad. Kus sa ei õpi korralikult tundma ei ohvreid, ei uurijaid - sulle pakutakse tuima statistikat. Kuritegu kui ühik, lahendused nagu konveierilt. Filmitud kõledas sinakas valguses, tegelased (üksikute eranditega peamiselt "CSI: Kriminalistides") kui eksimatult  funktsioneerivad robotid. Aini eesmärk oli nii "Ohtlikku lendu" kui ka "Kättemaksukontorisse" tuua inimlikkust. Inimlikkust leiab - telesarja tegelaskujud ei ole meeldival kombel ilmeksimatud masinad, vaid ekslikud inimesed... Ja teiste äparduste üle on ju iseäranis mõnus naerda.